ЦIыхум фIэкIыпIэ имыIэу зыхуейуэ къалъытэ шхыныгъуэхэр ирагъэфIакIуэ
КъБР-м и Парламентым и Президиумым гъатхэ сессием хиубыдэу иригъэкIуэкIа япэ зэIущIэм Iуэхугъуэ щэщIым нэблагъэм щыхэплъащ. Депутатхэм унафэ къащтащ Парламентым и пленар зэIущIэр щIышылэм и 31-м егъэкIуэкIыным теухуауэ.
ЛэжьыгъэмкIэ, социальнэ политикэмрэ узыншагъэр хъумэнымкIэ комитетым и унафэщI Жанатаев Сэлим зэIущIэм хэтахэм я пащхьэ кърилъхьащ «Къэбэрдей-Балъкъэр Республикэм цIыхур щыпсэун папщIэ нэхъ мащIэ дыдэу зыхуей ерыскъыпхъэхэм я IуэхукIэ» КъБР-м и законым и проектыр. Мы документыр ягъэхьэзырын хуей щIэхъуар цIыхур псэун папщIэ фIэкIыпIэ имыIэу зыхуеину шхыныгъуэхэм ятеухуа законым и къарур 2012 гъэм дыгъэгъазэм и 31-м зэриухарщ, апхуэдэу «Урысей Федерацэм щыпсэун папщIэ цIыхур нэхъ мащIэ дыдэу зыхуейм и IуэхукIэ» Федеральнэ законым зэхъуэкIыныгъэхэр зэрыхалъхьарщ.
Республикэм щыпсэухэр нэхъ мащIэ дыдэу зыхуей ерыскъыпхъэхэм хиубыдэ лыр, бдзэжьейр, гъэшхэкIхэр, джэдыкIэр, хадэхэкIхэмрэ пхъэщхьэмыщхьэхэмрэ нэхъыбэ ящI. Абы и фIыгъэкIэ ди цIыхухэр зэрышхапхъэу къалъытэр узыншэу псэун папщIэ къагъэсэбэпыпхъэ шхынхэкIхэмкIэ мардэм нэхъ пэгъунэгъу мэхъу. Къэгъэлъэгъуапхъэщ цIыхур псэун папщIэ нэхъ мащIэ дыдэу зыхуейхэм я лъэныкъуэкIэ къапщтэмэ, хьэпшыпхэмрэ щыгъынхэмрэ нэхърэ ерыскъыпхъэхэм ахъшэ нэхъыбэ тегъэкIуэдапхъэу къызэралъытар.
«Урысей Федерацэм и Бюджет кодексым и 50-нэ, 56-нэ статьяхэм зэхъуэкIыныгъэхэр хэлъхьэным и IуэхукIэ» федеральнэ законым и проектым тепсэлъыхьащ КъБР-м и Парламентым БюджетымкIэ, налогхэмрэ финансхэмкIэ и комитетым и унафэщI Ахъуэхъу Къанщобий. Абы зэрыжиIамкIэ, мы документыр ягъэхьэзыращ Урысей Федерацэм и субъектхэм я бюджетхэм я хэхъуэ Iыхьэр нэхъыбэ ящIын папщIэ. Абы ипкъ иткIэ, 2014 гъэм щIышылэм и 1-м щыщIэдзауэ этил спирту проценти 9-м щIигъу зыхэт фадэхэкIхэм (пивэм, жызумымрэ пхъэщхьэмыхьэмрэ къыхащIыкI шагъырхэм нэмыщI) тралъхьэ акцизхэр процент 40-м щегъэжьауэ процент 60-м нэсу нэхъыбэ ящI. Абы къыдэкIуэу, федеральнэ бюджетым а налог лIэужьыгъуэм щыщу къыIэрыхьэр процент 20-кIэ ягъэмащIэ. КъызэрабжамкIэ, мы документым къару игъуэта нэужь, къэралым и субъектхэм къаIэрыхьэ акцизхэр сом мелард 20-кIэ нэхъыбэ хъунущ.
Депутатхэр хэплъащ УФ-м и адрей субъектхэм я парламентархэм законхэр къыдэгъэкIыным хуэгъэзауэ къагъэхьахэмрэ абыхэм федеральнэ законхэм я проектхэр къазэрыщыхъум теухуауэ къатхахэмрэ.
Президиумым хэтхэм унафэ къащтащ законым тетынымкIэ, хабзэр хъумэнымкIэ, цIыхухэм я хуитыныгъэхэмрэ щхьэхуитыныгъэхэмрэ къащхьэщыжынымкIэ куэд зэралэжьам папщIэ КъБР-м щыIэ МВД-м и гуп хэхам и командирым и къуэдзэ Къуэшырокъуэ Владислав, Урысейм Тезырхэр егъэпшынымкIэ и федеральнэ къулыкъущIапIэм и Управленэу КъБР-м щыIэм и лэжьакIуэхэу Никитин Николай, Шал Аслъэн сымэ КъБР-м и Парламентым и ЩIыхь тхылъыр етыным теухуауэ.
Урысмамбэт Бэллэ,
КъБР-м и Парламентым и пресс-IуэхущIапIэм и лэжьакIуэ.
